कतार से बचने के लिए सुबह 8 बजे से खाना साथ लेकर पहुंच रहे बैंक
बैंक में 38 हजार खातेधारकों पर स्टाफ की भी कमी
भास्कर संवाददाता |अमझेरा
बैंक में शीघ्र नंबर आ जाए व कतार में लगने से बचने के लिए सुबह 6 बजे से घर के सारे कामकाज छोड़कर महिलाएं, पुरुष व बुजुर्ग प्रतिदिन सुबह 7 बजे से बैंक परिसर के बाहर बैठकर अपना नंबर लगा रहे है। यह क्रम सिर्फ शुक्रवार का ही नहीं बल्कि एक सप्ताह से बना हुआ है। बैंक में चार तहसील के 38 हजार खाते होने के कारण यह हालात बन रहे हैं। बैंक से गुरुवार को 30 लाख रुपए बांटे थे। बावजूद कैश की कमी बनी हुई है। शुक्रवार शाम 4 बजे तक करीब 20 लाख रु. बांटे गए।
सुल्तानपुर, केशवी, मांगोद, बांदेडी क्षेत्र से महिलाएं व पुरुष शुक्रवार को सुबह 7 बजे से बैंक परिसर पहुंच गए थे। महिलाओं के मुताबिक गुरुवार को भी नंबर नहीं आया इसलिए सारे कामकाज छोड़कर सुबह से ही घर से निकल गए थे। नंबर समय पर आए इसलिए 10 किलोमीटर दूर यहां आए हैं। खाना भी साथ में लाए है ताकि रुकना भी पड़े तो परेशानी न हो। व्यापारी नीलेश राठौड़ ने बताया पिछले तीन दिन से कैश भी खत्म हो रहा है। जिससे परेशानी का सामना करना पड़ रहा है। वहीं बैंक ने शुक्रवार को करीब 20 लाख रुपए बांटे। बैंक में इतने खातेदार होने से एक क्लर्क व कैशियर को ही इनके काम करना पड़ रहे हैं। जबकि बैंक में दो अधिकारी की और जरूरत है। जिससे काम शीघ्रता से हो सके। या अलग से काउंटर लगाया जा सके। नगर का साप्ताहिक हाट बाजार होने से भी यहां भीड़भाड़ रही।
प्रभारी मंत्री को दे चुके है अन्य बैंक की शाखा खोलने का मांग पत्र
आरबीआई से कैश नहीं आ रहा है
गुरुवार को 30 लाख रुपए बांटे थे। आरबीआई से कैश नहीं आ रहा है। जिसके कारण वैकल्पिक व्यवस्था कर शुक्रवार को भी 20 लाख रुपए बांटे। व्यवस्था को लेकर वरिष्ठ अधिकारियों को अवगत कराया है। संजय सोनी, बैंक प्रबंधक
एकमात्र बैंक होने के साथ ही कैश काउंटर भी एक ही है जिससे ओर बिगड़ते हैं हालात
नगर में बैंक ऑफ इंडिया की एक ही शाखा है। इसमें सरदारपुर तहसील के साथ बदनावर, तिरला, गंधवानी, धार तहसील के ग्रामीण किसान, हितग्राही, व्यापारी आदि लेन-देन करते है। बैंक एक होने के साथ कैश काउंटर भी एक ही है। जिसके चलते हालात बिगड़ रहे हैं। बैंक में चेक बॉक्स भी अंदर लगा है। जिसके लिए किसानों व व्यापारियों को चेक डालने के लिए भी कतार में खड़ा रहना पड़ता है। नगर में एक और बैंक के लिए विगत दिवस जिला पंचायत सदस्य कमल यादव, सरपंच पप्पू अजनारे, राजपुरा सरपंच सुभाष पटेल, विष्णु झानिया सरपंच चालनी, सांसद प्रतिनिधि भगवान खंडेलवाल आदि प्रभारी मंत्री अंतरसिंह आर्य से मिलकर अन्य बैंक की शाखा के लिए मांग पत्र दे चुके हैं। लेकिन उसको लेकर अब तक कुछ नहीं हुआ है।
अमझेरा. बैंक खुलने से पहले ही ग्रामीणों ने नंबर लगाना शुरू कर दिया।
hin_Deva hin_Deva npi_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva